**HONDA PCX125, MODELOVÝ ROK 2021**

Dátum vydania: 10. novembra 2020

Základné informácie o modeli: *Obľúbená Honda PCX125 prichádza s vylepšeným štýlom. Zároveň ponúka priestrannejšiu schránku pod sedadlom, zásuvku USB typu C na nabíjanie mobilných zariadení a technológiu inteligentného kľúča Smart Key. Hnaciu silu dodáva nový štvorventilový motor s technológiou enhanced Smart Power Plus (eSP+), ktorý spĺňa emisnú normu EURO5. Motor je po novom vybavený systémom nastaviteľnej kontroly trakcie HSTC. Prepracovaný rám sa vyznačuje dlhším zdvihom odpruženia zadného kolesa a stroj je vybavený väčšími pneumatikami.*

Obsah:

1 Úvod

2 Informácie o modeli

3 Hlavné vlastnosti

4 Príslušenstvo

5 Technické parametre

**1. Úvod**

PCX125 je nenápadný, avšak mimoriadne úspešný model v rade jednostopových strojov Honda. Od jeho vstupu na trh v roku 2010 sa ho v Európe predalo vyše 140 000 kusov. Tento výsledok sa podarilo dosiahnuť vďaka receptu, ktorý značka Honda neustále vylepšuje: jeho výrazný a moderný dizajn elegantne zapadne do náročného mestského životného štýlu, zatiaľ čo vďaka kompaktným rozmerom si nájde cestu v rušnej premávke a umožní vždy ľahko zaparkovať.

Súčasťou receptu je aj „úroveň X osobného komfortu“ (‘X’ level of Personal Comfort – odtiaľ PCX), ktorá je daná pozíciou s nohami vnútri stroja, vynikajúcou ochranou pred poveternostnými vplyvmi, schránkou pod sedadlom schopnou pojať integrálnu prilbu či vysokou kvalitou spracovania. Nie je možné zabudnúť ani na vysokú hodnotu za vynaložené prostriedky, a to tak pri kúpe, ako po celý čas prevádzky, ktorá je jedným z dôvodov popularity PCX.

V roku 2010 sa stal model PCX prvým jednostopovým vozidlom v Európe vybaveným technológiou Idling Stop. O dva roky neskôr sa stal prvým skútrom v Európe vybaveným mimoriadne úsporným motorom Honda eSP („enhanced Smart Power“). V roku 2016 model splnil požiadavky emisnej normy EURO4 a v roku 2018 došlo k výraznej modernizácii zahŕňajúcej nový podvozok či výkonnejší motor.

Ide o skúter, ktorý sa v čase neustále vyvíja. Do roku 2021 PCX125 opäť vstupuje s kombináciou nového motora a rámu, vyššou úrovňou komfortu a s výrazne modernizovaným avantgardným štýlom – to všetko s cieľom udržať PCX v centre diania.

**2. Informácie o modeli**

Nová Honda PCX125 si zachováva unikátnu pozíciu, zároveň však postupne vyzrieva. Je výraznejšia a ostrejšia, snaží sa odlíšiť a po novom prichádza taktiež s prepracovaným LED svetlometom. Vnútri kapotáže sa nachádza objemná podsedadlová schránka, stroj disponuje väčšími stúpačkami a v schránke na rukavice sa nachádza konektor USB typu C. Nový „širokouhlý“ prístrojový panel poskytuje jazdcovi všetky dôležité informácie a zapaľovanie aj zámok sedadla sa po novom ovládajú pomocou inteligentného kľúča Honda Smart Key.

Nový je taktiež štvorventilový motor enhanced Smart Power Plus (eSP+), ktorý ponúka viac výkonu a krútiaceho momentu. Jazdec nepochybne ocení taktiež systém nastaviteľnej kontroly trakcie Honda Selectable Torque Control (HSTC). Chrbticu stroja tvorí prepracovaný rúrkový oceľový rám, s cieľom pridať viac komfortu pri jazde sa zväčšil zdvih zadného odpruženia a väčšia je taktiež predná aj zadná pneumatika.

Model PCX125 pre rok 2021 bude k dispozícii v nasledovných farebných vyhotoveniach:

matná sivá metalíza Matt Dim Gray Metallic \*\*NOVINKA\*\*

biela perleťová Pearl Jasmine White

červená Candy Luster Red

matná čierna metalíza Matt Galaxy Black Metallic,

**3. Hlavné vlastnosti**

**3.1 Vzhľad a výbava**

* ***Úplne prepracovaná kapotáž posúva futuristický vzhľad stroja na novú úroveň.***
* ***Nový LED svetlomet obsahuje charakteristické svetlo na denné svietenie.***
* ***Viac priestoru pod sedadlom, USB zásuvka v schránke na rukavice.***
* ***Ovládanie zapaľovania a zámku sedadla inteligentným kľúčom Smart Key.***

Konzistentným dizajnovým prvkom modelu PCX125 vždy bola jeho kapotáž – výrazná charakteristická línia a jednotný lak pokrývajúci celý stroj po celej dĺžke. Táto téma zostala zachovaná aj pre rok 2021 – je však výraznejší a ostrejší, s väčším dôrazom na futuristický štýl, ktorý bol vždy dôležitou súčasťou atraktivity modelu PCX.

Prémiové osvetlenie tvorené výhradne z LED diód je ďalším aspektom, ktorý PCX125 odlišuje od okolitého davu. Súčasťou nového svetlometu je charakteristicky tvarované svetlo na denné svietenie s 5 rovnobežne umiestnenými úzkymi deliacimi líniami. Na zadku stroja mu kontrastuje zadné svetlo v tvare písmena X, vďaka pokročilej optickej technológii poskytuje intenzívny 3D efekt.

Všetky línie a uhly boli decentne upravené s dôrazom na dramatický efekt. Predná kapotáž sa vo svojej hornej časti lievikovito rozširuje, zatiaľ čo v páse je opäť elegantne zúžená. Dopĺňa ju o niečo väčší čierny plexi štít, ktorý zlepšuje ochranu pred vetrom bez toho, aby opticky zaťažoval prednú časť stroja.

Sedadlo jazdca aj spolujazdca je tvarované tak, aby z neho bolo možné ľahko dosiahnuť na zem. Priestor pre nohy vpredu a po bokoch sa zväčšil o 30 mm. Sedadlo zostáva vo výške 764 mm, stroj sa však z neho dobre ovláda, lebo výška potrebná na jeho obkročenie je iba 540 mm.

Aerodynamické línie ukrývajú pod sedadlom ešte väčšiu odkladaciu schránku. Vďaka dodatočným 2,4 l je jej celkový objem 30,4 l, čo je hodnota dostatočná pre integrálnu prilbu a ďalšie predmety. V schránke na rukavice je po novom umiestnený konektor USB typu C, ktorý nahradil doteraz používanú 12 V zásuvku. Teraz stačí telefón iba pripojiť. Zmeny sa dotkli dokonca aj viečka palivovej nádrže. Teraz je k dispozícii priestor, kam je možné viečko počas tankovania odložiť.

Ďalšou novinkou vo výzbroji PCX125 je inteligentný kľúč Smart Key. Okrem štandardného ovládania zapaľovania a schránky pod sedadlom s ním je možné taktiež zamykať a odomykať (voliteľný) 35-litrový vrchný kufor. S inteligentným kľúčom vo vrecku jazdca sa kufor automaticky odomkne a po tom, čo jazdec od stroja odíde, sa opäť zamkne. Je možné ho zamknúť taktiež priamo kľúčom.

Nový „širokouhlý“ prístrojový panel poskytuje všetky informácie, ktoré sú prehľadne a úhľadne usporiadané v jednoducho čitateľnom formáte. Inverzný LCD displej zobrazuje údaj o rýchlosti, ďalšie zobrazované informácie zahŕňajú tachometer, denné počítadlo prejdených kilometrov, ukazovateľ stavu paliva, údaj o priemernej spotrebe či indikátor funkcie Idling Stop.

Charakteristickým prvkom modelu PCX sú široké chrómované riadidlá. Vďaka upevneniu do tradičných čeľustí (s nanovo optimalizovanou tvrdosťou gumových vložiek) ponúkajú vynikajúcu kontrolu v mestskej premávke a zároveň slúžia ako elegantný retro prvok.

Zmeny sa dotkli taktiež držadiel pre spolujazdca. Ich nová verzia je tenšia, čím sa oproti doterajšiemu vyhotoveniu ušetrilo 310 g, spolujazdec pritom má k dispozícii komfortné a pevné držadlo, ktoré mu pri jazde poskytne potrebnú istotu.

**3.2 Motor**

* ***Nový, výkonnejší štvorventilový vodou chladený SOHC motor eSP+***
* ***Pre rok 2021 je stroj vybavený taktiež systémom Honda Selectable Torque Control (HSTC).***
* ***Motor disponuje systémom vypnutia motora pri zastavení (Idling Stop) a plní emisnú normu EURO5***

Nový štvorventilový, kvapalinou chladený SOHC motor enhanced Smart Power Plus (eSP+) v modeli PCX125 disponuje výkonom 9,2 kW pri 8 750 ot./min. a maximom krútiaceho momentu 11,8 Nm pri 6 500 ot./min. Vŕtanie a zdvih sú 53,5 × 55,5 mm, kompresný pomer dosahuje hodnotu 11,5: 1 (oproti 52,4 × 57,9 mm a 11: 1 v prípade doterajšej verzie). Kratší zdvih nielen poskytuje priestor pre dva ďalšie ventily, ale zároveň znižuje straty spôsobené trením.

Zlepšilo sa zrýchlenie z pokoja aj dynamická akcelerácia. S PCX je možné bez problémov udržiavať rýchlosť okolo 90 km/h. Hodnota maximálnej rýchlosti dosahuje 98 km/h. Vďaka nižšej spotrebe motora dosahujúcej približne 2,1 l/100 km (v režime WMTC) postačuje 8,1-litrová nádrž približne na 385 km.

Ďalšou technológiou, ktorá majiteľovi PCX dodáva viac istoty pri jazde za mokra, je systém nastaviteľnej kontroly trakcie Honda Selectable Torque Control (HSTC), ktorý nenápadne a obratne riadi trakciu zadného kolesa. Ak systém HSTC obmedzuje prešmykovanie zadného kolesa, bliká na prístrojovom paneli kontrolka so symbolom „T“. Systém je možné úplne vypnúť.

Technológie znižovania trenia eSP sú využité v celom motore. K čo najnižšej spotrebe paliva prispieva okrem iného aj dômyselné priestorové usporiadanie jednotlivých položiek, ako je olejové čerpadlo, ktoré je zabudované do kľukového hriadeľa. Kompaktná spaľovacia komora a systém vstrekovania paliva PGM-FI so škrtiacou klapkou s priemerom 28 mm (nárast o 2 mm) optimalizujú rýchlosť spaľovania a chladenia.

Posunutý valec znižuje trenie spôsobené kontaktom medzi piestom a stenou valca, čím prispieva k efektívnemu prenosu energie spaľovacieho procesu na kľukový hriadeľ. „Zubatá“ liatinová vložka s drobnými povrchovými výstupkami eliminuje prípadné deformácie a zmeny priemeru vŕtania valca. Toto riešenie znižuje napätie v piestnych krúžkoch, čím dochádza k zníženiu trenia. Nový hydraulický napínač vačkovej reťaze zvyšuje účinnosť motora tým, že znižuje interné vibrácie a zlepšuje spotrebu paliva.

Chladenie motora zaisťujú olejové dýzy v pieste – rovnaké, aké je možné nájsť napríklad v motokrosovom stroji CRF450R. Toto riešenie umožňuje správne časovanie zapaľovania a zároveň napomáha predchádzať abnormálnemu spaľovaniu známemu ako „klepanie“. Hydraulické zdvíhadlo vačkovej reťaze potlačuje jeho vibrácie, obmedzuje hlučnosť a znižuje trenie.

Chladič s vysokou účinnosťou, ktorý je integrovaný do vonkajšej pravej strany kľukovej skrine, využíva malý a ľahký ventilátor, ktorý zmenšuje straty trením a znižuje aerodynamický odpor. Valivý odpor vnútri prevodového ústrojenstva klesol vďaka použitiu troch hlavných ložísk s nízkym trením, ktoré sú konštruované tak, aby zvládali záťaž prenášanú na každé z nich. K vyššiemu výkonu prispieva taktiež optimalizovaná spojka a remenica.

Elektronicky riadený bezkefový štartér je integrovaný priamo na koniec kľukového hriadeľa a slúži ako štartér aj ako alternátor. Vzhľadom na to, že motor roztáča priamo, odpadá všetok hluk daný zapojením prevodov či ozubených kolies.

Ak skúter stojí a stlačíte brzdu, funkcia Idling Stop motor po troch sekundách chodu na voľnobeh automaticky vypne a po otočení rukoväťou plynu znovu ihneď naštartuje. Použitie tejto funkcie je veľmi jednoduché vďaka alternátoru s integrovaným štartérom a systému spätného natočenia, ktorý vracia kľukový hriadeľ späť do polohy pred nasávaním vzduchu, a vďaka dekompresnému mechanizmu, ktorý potlačuje odpor roztáčania kľukového hriadeľa z dôvodu kompresie. Systém disponuje funkciou sledovania stavu batérie, ktorý umožní vypnúť systém s cieľom predísť jej nadmernému vybíjaniu.

V rámci vylepšení pre rok 2021 získal stroj inovovaný kryt motora a kyvné rameno. Úpravy vnútornej štruktúry tlmiča výfuku a premiestnenie katalyzátora prispeli k lepšiemu čisteniu spalín, vďaka čomu motor plní emisnú normu EURO5.

**3.3 Podvozok**

* ***Nový oceľový rám je zárukou odolnosti a ľahkej ovládateľnosti.***
* ***Dva zadné tlmiče disponujú pružinami s väčším priemerom a s dlhším zdvihom, ktorý zlepšuje komfort.***
* ***Moderný vzhľad dopĺňajú nové štýlové kolesá. Väčšie pneumatiky prispievajú k lepšej priľnavosti na vozovke.***

Nová Honda PCX125 disponuje prepracovaným dvojitým oceľovým kolískovým rámom, ktorého úlohou je zaistiť robustnosť potrebnú pre náročnú mestskú premávku bez toho, aby pritom došlo k strate manévrovateľnosti, ktorou sú skútre PCX povestné, jej používateľskej prívetivosti a uvoľnenej pozície pri jazde.

Rázvor kolies je 1 315 mm, sklon prednej vidlice a závlek dosahujú 26° 30’, respektíve 80 mm. Pohotovostná hmotnosť je 130 kg. Obe kolesá majú štýlový nový dizajn, ktorý skvele ladí so zvyškom stroja. Zadné koleso má po novom priemer 13 palcov, teda o 1 palec menší. Taktiež pneumatiky sú väčšie – 110/70-14 vpredu a 130/70-13 vzadu (oproti doterajším 100/80-14 a 120/70-14).

31 mm predná vidlica so zdvihom v osi kolesa 89 mm zostala nezmenená, na zadnom kolese však došlo k zväčšeniu zdvihu o 10 mm na 95 mm. Tlmiče sú vybavené silnejšími pružinami pre hladšiu jazdu po rozbitých mestských uliciach.

O brzdenie sa stará predná dvojpiestová brzda s 220 mm kotúčom a zadná 130 mm bubnová brzda. Jednokanálový systém ABS pôsobí na prednú brzdu.

**4. Príslušenstvo**

Pre model PCX 125 je k dispozícii množstvo originálneho príslušenstva Honda vrátane plexi štítu a 35-litrového vrchného kufra ovládaného inteligentným kľúčom.

**5. Technické parametre**

|  |  |
| --- | --- |
| MOTOR |  |
| Typ | kvapalinou chladený štvortaktný jednovalec eSP+ s rozvodom SOHC a so 4 ventilmi |
| Zdvihový objem | 125 cm3 |
| Vŕtanie × zdvih | 53,5 × 55,5mm |
| Kompresný pomer | 11,5: 1 |
| Maximálny výkon | 9,2 kW / 8 750 ot./min. |
| Max. krútiaci moment | 11,8 Nm pri 6 500 ot./min. |
| Olejová náplň | 0,9 l |
| PALIVOVÝ SYSTÉM |  |
| Karburácia | Elektronické vstrekovanie paliva PGM-FI |
| Objem palivovej nádrže | 8,1 l |
| Spotreba paliva | 2,1 l/100 km (bez funkcie Idling Stop, režim WMTC) |
| ELEKTRICKÁ SÚSTAVA |  |
| Štartér | Elektrický |
| Kapacita batérie | 12 V/7 Ah (10H) |
| Výkon alternátora | 255 W |
| HNACIE ÚSTROJENSTVO |  |
| Typ spojky | Automatická, odstredivá, suchá |
| Typ prevodovky | V-Matic |
| Stály prevod | 10,65 |
| RÁM |  |
| Typ | Dvojitý rám z oceľových rúrok |
| PODVOZOK |  |
| Rozmery (D × Š × V) | 1 935 × 740 × 1 105 mm |
| Rázvor kolies | 1 315 mm |
| Uhol prednej vidlice | 26° 30’ |
| Závlek | 80 mm |
| Výška sedadla | 764 mm |
| Svetlá výška | 135 mm |
| Pohotovostná hmotnosť | 130 kg |
| ZAVESENIE KOLIES |  |
| Typ vpredu | Teleskopická vidlica 31 mm, zdvih v osi kolesa 89 mm |
| Typ vzadu | Dvojito odpružené hliníkové kyvné rameno, zdvih v osi kolesa 95 mm |
| KOLESÁ |  |
| Typ vpredu | 5 lúčov v tvare Y, z ľahkej zliatiny |
| Typ vzadu | 5 lúčov v tvare Y, z ľahkej zliatiny |
| Veľkosť ráfu – predné | 14M/C × MT2.75 |
| Veľkosť ráfu – zadné | 13M/C × MT3.50 |
| Pneumatika vpredu | 110/70-14M/C |
| Pneumatika vzadu | 130/70-13M/C |
| BRZDY |  |
| Typ vpredu | 220 mm hydraulická kotúčová s kombinovaným dvojpiestovým strmeňom a s ABS |
| Typ vzadu | 130 mm bubnová |
| PRÍSTROJE A ELEKTRONIKA |  |
| Svetlomet | LED |
| Zadné svetlo | LED |

Všetky parametre sú predbežné a môžu sa bez predchádzajúceho upozornenia zmeniť.

\*Upozornenie: Uvedené hodnoty sú výsledky namerané spoločnosťou Honda pri štandardných skúšobných podmienkach stanovených WMTC. Skúšky sa robia na rovnej vozovke so štandardnou verziou vozidla, s jedným jazdcom a bez dodatočnej voliteľnej výbavy. Skutočná spotreba paliva sa môže líšiť v závislosti od spôsobu jazdy, údržby vášho stroja, poveternostných podmienok, stavu vozovky, tlaku pneumatík, inštalovaného príslušenstva, nákladu, hmotnosti jazdca a spolujazdca a ďalších faktorov.